Άγιοι Αλαμανοί

Οι Άγιοι Αλαμανοί είναι ομάδα Αγίων με ανακριβή αριθμητικό πρσδιορισμό, οι οποίοι ερχόμενοι από διάφορα μέρη, ήλθαν και μαρτύρησαν στην Κύπρο.

Πηγές αναφοράς
Οι κύριες πηγές πληροφορίων γι'αυτούς είναι οι Κύπριοι χρονογράφοι και ιστοριογράφοι και οι Ακολουθίες των Αγίων τους. Η πρώτη αναφορά περί αυτών είναι του Λεόντιου Μαχαιρά (15ος αι.). Ο Μαχαιράς αναφέρει πως μετά την πολιορκία της Ιερουσαλήμ από τους Άραβες το 638 τριακόσιοι κληρικοί και λαϊκοί κατέφυγαν στην Κύπρο, όπου διασπάστηκαν σε μικρότερες ομάδες. Παρόμοιες πληροφορίες αναφέρει ο ανώνυμος συντάκτης του κωδ. London BL Add. 34554 (16oς αι.). Οι πρώτοι που εισάγουν τον προσδιορισμό Αλαμανοί ήταν οι Λατίνοι Κύπριοι λόγιοι Φλώριος Βουστρώνιος και Στέφανος Λουζινιάνος. Γι' αυτούς ήταν άντρες επιφανείς προερχόμενοι από τη Γαλλία και τη Γερμανία οι οποίοι έφτασαν στην Κύπρο με σκοπό να μονάσουν, μετά την αποτυχημένη τους απόπειρα, στα τέλη του ΙΓ' αιώνα να απελευθερώσουν τους Αγίους Τόπους.Μεταγενέστεροι λόγιοι της Κύπρου, όπως ο ουνίτης Νεόφυτος Ροδινός και ο αρχιμανδρίτης Κυπριανός επανέλαβαν την πληροφορία αυτή.Συναξάρια του 18ου και 19ου αι. επανέλαβαν την άποψη της καταγωγής εξ Αλαμανίας.Ο Κωνσταντίνος Σάθας, ο οποιος εξέδωσε σειρά Συναξαρίων της Κύπρου, συνέβαλε στη διάδοση των αντιλήψεων του Λουζινιάν. Ο Σάθας τοποθετεί την άφιξη της ομάδας αυτής των ανδρών στα χρόνια μετά την κατάληψη του νησιού από τους Άραβες, μεταξύ 690-697 μ.Χ.

Νεότερες ερμηνείες
Η έρευνα δεν έχει κατασταλάξει σχετικά με τον ακριβή αριθμό, την προέλευση, τον χρόνο άφιξης στην Κύπρο. Όμως νεότερες έρευνες έχουν θεωρήσει πως πρόκειται για ομάδα οσίων με κεντρικό πρόσωπο τον όσιο Ηλιόφωτο, και η εποχή της δράσης τους πρέπει να τοποθετηθεί τον 5ο αι.
Για τον ιστορικό της Εκκλησίας της Κύπρου Ι. Χάκκετ, επρόκειτο για ομάδα στρατιωτών, επειδή το όνομα Αλαμανός την εποχή εκείνη ήταν όρος προσδιοριστικός του στρατιώτη στην Ανατολή.
Για τον μητροπολίτη Μόρφου Νεόφυτο η προέλευση των Αγίων Αλαμανών συνδέεται με το όρος Αμανός επί του οποίου υπάρχει η πόλη Γερμανικεία.

Παραπομπές

Πηγές
Ανδρέας Μιτσίδης, «Αλαμανοί Άγιοι»,Θρησκευτική και Ηθική Εγκυκλοπαίδεια, τομ.2(1963),στ.4-6
 Αρχιμανδρίτης Φώτιος Ιωακείμ, « Οι Αλαμάνοι(λεγόμενοι)άγιοι της Κύπρου», ΜΟΧΕ, τόμ. 2,σελ. 90
μητροπολίτης Μόρφου Νεόφυτος, «Μικρά Ασία - Συροπαλαιστίνη: Η πνευματική ενδοχώρα των Κυπρίων(Αλαμάνοι Άγιοι)», Εισήγηση στο Α Διεθνές Συνέδριο Κυπριακής Αγιολογίας, το οποίο πραγματοποιήθηκε στο Συνοδικό της Ιεράς Μητροπόλεως Κωνσταντίας - Αμμοχώστου στο Παραλίμνι, μέσα στα πλαίσια των δραστηριοτήτων της Πολιτιστικής Ακαδημίας "Άγιος Επιφάνιος"

Επιπλέον βιβλιογραφία
Δημήτρης Καππαής, Οι επονομαζόμενοι "Αλαμάνοι" Άγιοι της Κύπρου.Μέσα από τις πηγές και την τοπική παράδοση,εκδ.Ιερά Μητρόπολη Λεμεσού, Λεμεσός, 2014

Άγιοι της Ορθόδοξης Εκκλησίας
Κύπριοι